ཕུ་བོས་ནུ་བོ་སྐྱོང༌།།ནུ་བོས་ཕུ་བོར་གུས།།ཕུ་ནུ་ནང་མཐུན་ན།།ཕ་མའི་སྲི་ཞུ་ལགས།།ནོར་ལ་ཞེན་ཆུང་ན།།འཁོན་པ་གང་ནས་འབྱུང༌།།གཏམ་ངན་ལ་བཟོད་ན།།ཁྲོ་སེམས་རང་སར་ཞི།།བཟའ་བཏུང་བྱེད་པ་དང༌།།འགྲོ་འདུག་སོགས་ཀྱང་རུང༌།།རྒན་རབས་སྔོན་ལ་སྟེ།།གཞོན་པས་རྗེས་ནས་བྱ།།རྒན་པས་གཞན་འབོད་ན།།མྱུར་དུ་འཚོལ་རོགས་བྱ།།མི་དེ་མེད་གྱུར་ན།།རང་ཉིད་དེའི་ཚབ་འགྲོ།རྒན་ལ་ཞེ་ས་བགྱི།།ཐད་ཀར་མིང་མི་གཟུང༌།།རྒན་རབས་དག་གི་མདུན།།རང་ཆེ་གདོན་མི་བྱ།།ལམ་འཕྲད་རྒན་རབས་ལ།།མྱུར་དུ་གུས་འདུད་ཞུ།།གསུང་གླེང་མེད་གྱུར་ན།།གུས་པས་གམ་ནས་གཟུར།།རྒན་རབས་ལ་འཕྲད་སྐབས།།ཁྱོགས་རྟ་སོགས་ལས་འབབ།།གོམ་བརྒྱ་ཙམ་ཕེབས་རྗེས།།གཟོད་ནས་ལམ་དུ་ཞུགས།།རྒན་པ་བཞེངས་པའི་དུས།།གཞོན་པ་འདུག་མི་རུང༌།།རྒན་པ་བཞུགས་པའི་རྗེས།།གནང་ན་གཟོད་ནས་འདུག།རྒན་པ་རྣམས་ཀྱི་དྲུང༌།།སྐད་སྒྲ་ཆེ་མི་རུང༌།།ཆུང་ནས་མི་ཐོས་པ།།དེ་ཡང་མ་ཡིན་ནོ།།མདུན་ལ་མྱུར་བོས་གཅར།།དལ་གྱིས་ཕྱིར་ལ་འོངས།།ཐད་ཀར་དྲིས་ལན་ལྡོན།།ལྟ་སྟངས་བསྒྱུར་མི་བྱ།།ཉེ་བའི་རྒན་རབས་ལ།།རང་གི་ཕ་ལྟར་བཀུར།།ཉེ་བའི་སྤུན་ཟླ་ལ།།རང་གི་སྤུན་ལྟར་གཅེས།།